Ich, ✳ Hanns Friderich, ze den ziten schultheis ze Waltzhuͦt, ✳ tuͦn kund menglichem mit dem brief, ✳ das uff den tag, als dirr brief
geben ist, ✳ do ich an statt und in namen der durlùchtigen, hochgepornen fùrsten, ✳ der hertzogen von Oͤsterrich, miner gnedigē
herren, daselbz ze Waltzhuͦt ✳ in der statt offenlich ze gericht sasz, ✳ fùr mich kam und fùr offen, verbannen gericht ✳ der
vest Albrecht Merler von Kadelburg an eim teil, ✳ und der ersam Henman Meyer, by den ziten hoffmeister zuͦ Kûngsfeld, am
andern teil, ✳ verfùrsprechet als recht ist. ✳ und der vorgenant Albrecht Merler offnet durch sinen fûrsprechen und verjach,
wie das er von den erwirdigen und geistlichen in gott, minen gnedigen fröwen, ✳ der eͣptiss₎ und convent des gotzhus
zuͦ Kùngsveld, Sant Claren ordens, an barem, bereitem gold ingenomen und enphangen hab fùnf und fûnfftzig guͦt, gnuͦg swër
Rinisch guldin, die alle zuͦ sinem nutzz und fromen komen syen, und habe ✳ darumb mit guͦter vorbetrachtung ✳ fùr sich
und sin erben ✳ denselben minen gnedigen frowen von Kùngsfeld und iren nachkomen recht und redlich ze kouffen gebn̄
eins stëten, ewigen kouffes ✳ des kornzehenden ze Birckingen ✳ einen drittenteil, ✳ des kornzechenden ze Espach einen dritten teil ✳ und des winzechenden am Schoͤnnenbuͤl ze Waltzhuͦt einen dritten, ✳ die recht lehen ✳ syen von miner gnëdig₎ herschaft
von Oͤsterrich, nach der briefen sag, so er darumb zoͧgt, und die dem obgenanten hoffmeister an der egenanten miner ✳ gnëdigen frowen statt ✳ in antwùrt ✳ mit soͤlicher bescheidenheit, ✳ das die selben min gnedigen frowen von Kùngsfeld und ir nachkomen die vorgedächten drittenteil ✳ der egenempten dryer zehenden ze Birkingen, ze Espach und am Schoͤnnenbuͤl ✳ nùn hinfûr
inne haben, nutzen und niessen sont und mugent, glicher wise und in allem dem rechten, ✳ als er die daher inngehept und genoss₎
hett, und ouch als die ✳ von sinen vordren an in komen und bracht sint, äne menglichs sumpnùsz, ✳ irrung und widersprechen.
der vorgenant Albrecht Merler hät ouch verheissen ✳ und gelopt ✳ fùr sich und sin erbn̄, dis koufs umb die vorgemerckten
drittenteil ✳ der vorgerürten ✳ dryer zehenden ✳ stët ze halten ✳ und des der obgenanten miner gnëdigen fròwen von Kûngsfeld
und irer nachkomen ✳ recht gwer ze sind ✳ fùr menglichs irrung und ansprach, geistlicher und weltlicher lùt ✳ und gerichtz,
nach dem rechten fùr recht lehen ✳ aͧn all widerred ✳ und geverd. ✳ und nach diser offnung hät dis alles der vorgenant
Albrecht Merler getaͧn und vollfuͤrt mit siner hand ✳ dem vorgenanten hoffmeister an sin hand ✳ an statt und in namen der
dickgenanten miner gnëdigen frowen von Kùngsfelden, als urteil gab und recht wz und als oͧch dz nuͧn und hienach wol ✳
crafft und macht ✳ haben sol und mag, nach gewonheit ✳ und recht der statt Waltzhuͦt. ✳ und des ze warem urkùnd hab
ich, obgenanter Hanns Fridrich, schulth̄s und richter in dirr sach, min insigel nach rechter urteil offenlich gehenckt an disen
brief. ✳ und ze merem und bessern urkùnd, ✳ so hab ich, vorgenanter Albrecht Merler, min eigen insigel ✳ darzuͦ an dis₎ brief gehēkt
fûr mich und min erbn̄. und wart dirr brief mit urteil geben uff donrstag vor sant Symon und sant Judas tag, der
heiligen zwoͤlfbotten, do man zalt nach Cristi gepùrt ✳ tusent vier hundert drissig und in dem sùbenden jare. ✳